สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 30 ม.ค.60
31 ม.ค. 2560

ดัชนีดาวโจนส์ตลาดหุ้นนิวยอร์กปิดร่วงลง เมื่อคืนนี้ (30 ม.ค.) โดยหุ้นกลุ่มสายการบินร่วงลงหนักสุด หลังจากนายโดนัลด์ ทรัมป์ ประธานาธิบดีสหรัฐ ได้ลงนามในคำสั่งประธานาธิบดีเพื่อระงับการเข้าสหรัฐของพลเมืองจาก 7 ชาติมุสลิม ซึ่งมาตรการดังกล่าวส่งผลให้เกิดความวิตกกังวลว่าอาจจะนำไปสู่ความขัดแย้งระหว่างประเทศ
ดัชนีเฉลี่ยอุตสาหกรรมดาวโจนส์ปิดที่ 19,971.13 จุด ร่วงลง 122.65 จุด หรือ -0.61% ดัชนี NASDAQ ปิดที่ 5,613.71 จุด ลดลง 47.07 จุด หรือ -0.83% ดัชนี S&amp;P500 ปิดที่ 2,280.90 จุด ลดลง 13.79 จุด หรือ -0.60%
 
ตลาดหุ้นยุโรปปิดร่วงลง เมื่อคืนนี้ (30 ม.ค.) หลังจากนายโดนัลด์ ทรัมป์ ประธานาธิบดีสหรัฐ ได้ลงนามในคำสั่งประธานาธิบดีเพื่อระงับการเข้าสหรัฐของพลเมืองจาก 7 ชาติมุสลิม ซึ่งความวิตกกังวลในเรื่องดังกล่าวส่งผลให้นักลงทุนกระหน่ำขายหุ้นกลุ่มสายการบิน
ดัชนี Stoxx Europe 600 ร่วงลง 1.1% ปิดที่ 362.55 จุด ซึ่งเป็นการปรับตัวลงหนักสุดนับตั้งแต่เดือนพ.ย. 2559
ดัชนี CAC-40 ตลาดหุ้นฝรั่งเศสปิดที่ 4,784.64 จุด ลดลง 55.34 จุด หรือ -1.14% ดัชนี DAX ตลาดหุ้นเยอรมันปิดที่ 11,681.89 จุด ร่วงลง 132.38 จุด หรือ -1.12% ดัชนี FTSE 100 ตลาดหุ้นลอนดอนปิดที่ 7,118.48 จุด ลดลง 66.01 จุด หรือ -0.92%
 
ตลาดหุ้นลอนดอนปิดร่วงลง เมื่อคืนนี้ (30 ม.ค.) เนื่องจากนักลงทุนเกิดความวิตกและกำลังประเมินว่า นโยบายห้ามพลเมืองจาก 7 ประเทศมุสลิมเข้าประเทศสหรัฐของประธานาธิบดีโดนัลด์ ทรัมป์แห่งสหรัฐนั้น จะส่งผลกระทบต่อนโยบายการค้าของทรัมป์ ตลอดจนธุรกิจทั่วโลกในขอบเขตที่มากน้อยเพียงใด
ดัชนี FTSE 100 ลดลง 66.01 จุด หรือ -0.92% ปิดที่ 7,118.48 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (30 ม.ค.) หลังจากมีรายงานว่า แท่นขุดเจาะน้ำมันที่มีการใช้งานในสหรัฐ มีจำนวนเพิ่มขึ้นในสัปดาห์ที่ผ่านมา โดยข้อมูลดังกล่าวบ่งชี้ถึงการเพิ่มปริมาณการผลิตน้ำมันในสหรัฐ และอาจส่งผลกระทบต่อความพยายามของกลุ่มผู้ผลิตน้ำมันในประเทศอื่นๆในการลดการผลิตเพื่อกระตุ้นราคาให้ดีดตัวขึ้น
สัญญาน้ำมันดิบ WTI ส่งมอบเดือนมี.ค.ลดลง 54 เซนต์ หรือ 1% ปิดที่ 52.63 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมี.ค.ลดลง 29 เซนต์ หรือ 0.5% ปิดที่ 55.23 ดอลลาร์/บาร์เรล
 
สัญญาทองคำตลาดนิวยอร์กปิดพุ่งขึ้น เมื่อคืนนี้ (30 ม.ค.) โดยสัญญาทองคำดีดตัวขึ้นเป็นวันแรกในรอบ 5 วันทำการ เนื่องจากนักลงทุนเข้าซื้อทองคำซึ่งเป็นสินทรัพย์ที่ปลอดภัย หลังจากตลาดหุ้นสหรัฐดิ่งลงอย่างหนัก อันเนื่องมาจากความวิตกกังวลเกี่ยวกับนโยบายสกัดผู้ลี้ภัยของประธานาธิบดีโดนัลด์ ทรัมป์ แห่งสหรัฐ
สัญญาทองคำตลาด COMEX (Commodity Exchange) ส่งมอบเดือนเม.ย.เพิ่มขึ้น 4.9 ดอลลาร์ หรือ 0.41% ปิดที่ระดับ 1,196.00 ดอลลาร์/ออนซ์
สัญญาโลหะเงินส่งมอบเดือนมี.ค.เพิ่มขึ้น 1.6 เซนต์ หรือ 0.09% ปิดที่ 17.152 ดอลลาร์/ออนซ์
สัญญาพลาตินัมส่งมอบเดือนเม.ย.พุ่งขึ้น 10.2 ดอลลาร์ หรือ 1.04% ปิดที่ 993.50 ดอลลาร์/ออนซ์
สัญญาพัลลาเดียมส่งมอบเดือนมี.ค.ลดลง 15 เซนต์ ปิดที่ 738.45 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (30 ม.ค.) โดยตลาดได้รับแรงกดดันจากความวิตกกังวลเกี่ยวกับนโยบายของประธานาธิบดีโดนัลด์ ทรัมป์ แห่งสหรัฐ ที่สั่งระงับการผ่านเข้าประเทศสหรัฐของพลเมืองจาก 7 ชาติมุสลิม
ดอลลาร์สหรัฐอ่อนค่าลงเมื่อเทียบกับเยน ที่ระดับ 113.69 เยน จากระดับ 115.08 เยน และอ่อนค่าลงเมื่อเทียบกับฟรังก์สวิส ที่ระดับ 0.9953 ฟรังก์สวิส จากระดับ 0.9995 ฟรังก์สวิส
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0693 ดอลลาร์ จากระดับ 1.0696 ดอลลาร์ ในขณะที่ปอนด์อ่อนค่าลงแตะ 1.2482 ดอลลาร์ จากระดับ 1.2555 ดอลลาร์ และดอลลาร์ออสเตรเลียแข็งค่าขึ้นที่ระดับ 0.7552 ดอลลาร์ จากระดับ 0.7551 ดอลลาร์